[bookmark: _GoBack]ПРАВИЛНИК ЗА РЕДА ЗА ИЗГРАЖДАНЕ, ПОСТАВЯНЕ, ПРЕМЕСТВАНЕ И ПРЕМАХВАНЕ НА ПАМЕТНИЦИ, МОНУМЕНТИ, ПАМЕТНИ ПЛОЧИ И ДРУГИ НА ТЕРИТОРИЯТА НА ОБЩИНА БУРГАС

Приет с решение на Общински съвет-Бургас по т. 7, 
Протокол №8/31.03.2020 г.

Чл. 1. Настоящият правилник урежда реда за  подаване на предложения и вземане на решения от Общинския съвет за изграждане, поставяне, преместване и премахване на паметници, монументи, паметни плочи и други на територията на община Бургас, както и правата и задълженията на общинските органи, юридическите и физическите лица, във връзка с това.
Чл. 2. Паметник е недвижимо материално свидетелство в памет и прослава на хора, събития и постижения с принос към общочовешките ценности, към световното и националното развитие и към развитието на община Бургас, в частност, който изразява признателността на населението от общината към тяхното дело и значимост, и представлява мемориален обект по смисъла на § 5, т. 69 от допълнителните разпоредби на Закона за устройство на територията.
Чл. 3. За изграждане, поставяне, преместване и премахване на паметник е необходимо:
1. Писмено предложение до Общински съвет - Бургас;
2. Решение на Общински съвет - Бургас.
Чл. 4. Писменото предложение до Общинския съвет представлява мотивирано искане от:
1. Кмета на общината;
2. общински съветници;
3. Кметове на населени места;
4. Ръководствата на обществени, стопански, научни, културни, неправителствени и/или други организации и/или инициативни граждански комитети, представящи подписка на не по-малко от 1 000 души.
 	Чл. 5. Предложението трябва да съдържа:
1. Подробни мотиви за изграждане, поставяне, преместване или премахване на паметника;
2. Задание за проектиране;
3. Подробен устройствен план (ПУП) или скица предложение за изменение на ПУП;
4. Схема за поставяне, одобрена от ЕСУТ;
5. Заверено съгласие за поставяне от собственика на имота, в случай че той не е общински;
6. Идеен проект, макет или визуализация на паметника;
7. Приблизителна количествено стойностна сметка;
8. Източник на финансиране.
Чл. 6. Предложението по чл. 5, трябва да бъде придружено от протокол - становище на Експертен  съвет по устройство на територията, в който се включват: художници, архитекти, дейци на културата, историци, общественици и др. 
Чл. 7. Ако имотът, върху който ще се постави паметника, мемориалния знак или художествената пластика, е частна или държавна собственост, задължително се учредява безвъзмездно право на строеж от неговия собственик. 
Чл. 8. Инвестиционните проекти за изграждане и поставяне в публични пространства в урбанизирани и извънселищни територии на паметници, паметни плочи, монументално-декоративни структури и елементи и други свързани с исторически събития и/или личности, а така също и военни паметници , както и тяхното преместване и премахване се извършва при спазване разпоредбите на Закона за устройство на територията, Закона за културното наследство и Закона за военните паметници.
Чл. 9. (1) В случаите, в които Община Бургас участва със собствени средства в проектирането и/или изграждането на паметника, мемориалния знак или художествената пластика, авторът им се определя след конкурс, обявен от кмета на общината, по решение на Общински съвет. В журито се включват художници, архитекти, дейци на културата, общественици и др., а резултатите от конкурса се обнародват в поне един местен ежедневник.
 	(2) В случаите, когато Община Бургас не участва със собствени средства в проектирането и/или изграждането на паметника, мемориалния знак или художествената пластика, не се провежда конкурс, като органът по чл. 6 представя становище за избраното местоположение на съоръжението, художествената му стойност и синтеза с градската среда.
Чл. 10. (1) Проектите за паметници се публикуват на интернет страницата на общината, а техен макет или визуализация се излага на обществено достъпно място в продължение на един месец от датата на внасяне на предложението, с оглед провеждане на обществено обсъждане, проведено съгласно чл. 127, ал. 1 от Закона за устройство на територията. 
      (2) Протоколът от общественото обсъждане се прилага към изискуемите документи по чл. 5.
Чл. 11. Предложението за изграждане, поставяне, преместване или премахване на паметник се обсъжда на съвместно заседание на Постоянните комисии по „Култура и читалищна дейност”, „Устройство на територията” и „Образование и вероизповедания”, които изготвят общ проект за решение. Проектът се внася  за разглеждане в Общински съвет от председателя на Постоянната комисия по  „Култура и читалищна дейност“.
Чл. 12. (1) Решението на Общинския съвет за изграждане, поставяне, преместване и премахване на паметници, монументално-декоративни структури и елементи в публични пространства, в урбанизирани и извънселищни територии на територията на община Бургас, се взема с мнозинство повече от половината от общия брой на общинските съветници. Ако предложението не получи необходимия брой гласове, ново предложение за същия обект може да се направи не по-рано от 1 година.  
(2) С решението по ал.1 Общинският съвет се произнася и по въпроса за източника на финансиране и необходимите средства за изграждане на паметника.
Чл. 13. (1) Кметът на общината изготвя и поддържа регистър на паметниците на територията на общината. Регистърът се утвърждава от Общинския съвет. 
(2) Кметът на общината или упълномощено от него лице упражнява контрол по изграждането и пряко отговаря за ремонта, стопанисването и опазването на паметниците, мемориалните знаци или художествените пластики, на територията на общината.
Чл. 14.  Изграждането на  паметник, мемориален знак или художествена пластика се извършва на база:
1. Действащ ПУП, за който са проведени процедури, предвидени в глава седма, раздел III и IV от Закона за устройство на територията, за създаване, обявяване и одобряване на устройствени планове.
2. Одобрен инвестиционен проект, за който са проведени процедури предвидени в глава осма, раздел II от Закона за устройство на територията, за съгласуване и одобряване на инвестиционни проекти.
3. Разрешение за строеж, за което са проведени процедури съгласно глава осма, раздел III от Закона за устройство на територията.
Чл. 15.  (1) Изискванията по чл. 5, т. 2 и 3, чл. 7, чл. 9, чл.10 и чл. 14 не се прилагат при поставяне на паметни плочи.
(2) Изискванията по чл. 5, т. 2, 3, 4, 5 и 6 не се прилагат при премахване на паметници, монументи и паметни плочи.
(3) Изискванията по чл. 3 не се прилагат при изготвяне от общинската администрация на служебни проекти за благоустрояване.
Чл. 16. Всички паметници, мемориални знаци или художествени пластики са публична общинска собственост при спазване на закона за авторското право и сродните му права.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Настоящият правилник е приет на основание чл. 21, ал. 2 от Закона за местното самоуправление и местната администрация.
§ 2. За неуредени в настоящия правилник въпроси Общинският съвет приема отделни решения. 
§ 3. Правилникът е приет на заседание на Общински съвет - Бургас, проведено на 31 март 2020 г. и влиза в сила след изтичане на срока за контрол за законосъобразност от страна на Областния управител.
§4. Този правилник отменя: Правилник за реда и условията за подаване на предложения и взимане на решения за изграждане на паметници, монументи, паметни плочи и други на територията на община Бургас, приет с решение на Общински съвет –Бургас по т. 4, Протокол №34/25.03.2014 г. 
                               



Председател на Общински съвет – Бургас: 
									
/Проф. д-р Севдалина Турманова/




Секретар на Община – Бургас:
								
                                                              /Божидар Кънчев/	



